KIRJALLINEN KYSYMYS P-1301/00

esittäjä(t): Ursula Stenzel (PPE-DE) komissiolle

(12. huhtikuuta 2000)

Aihe: Puolalle myönnettävät Sapard- ja Ispa-varat

Viime viikolla Puolan ja EU:n välillä ilmeni erimielisyyttä. Sen syynä ovat todennäköisesti konkreettiset ongelmat, ennen kaikkea Sapard- ja Ispa-varojen myöntäminen.

Puola viittasi siihen, että maaseudun kehittämistä ja infrastruktuuria koskevat budjettikohdat maan talousarviossa on jäädytetty, koska EU ei ole vielä ilmoittanut näiden varojen käyttöä koskevia sääntöjä.

On esitetty syytös, että komissio olisi viivytellyt.

1. Mitkä ovat todelliset syyt sille, että Sapard- ja Ispa-varat ovat yhä jäädytettynä?

2. Mihin toimiin Puolan tulisi ryhtyä saadakseen nämä summat käyttöönsä?

Günter Verheugenin komission puolesta antama vastaus

(15. toukokuuta 2000)

Sapardin (maatalouden ja maaseudun kehittämisen erityinen liittymisohjelma) varoja ei voida vapauttaa ennen maaseudun kehittämissuunnitelman hyväksymistä. Sapard-ohjelman toteuttamisessa käytettävän hajautetun järjestelmän vuoksi Puolan ja yhteisön on lisäksi laadittava kahdenväliset sopimukset, joissa vahvistetaan molempien osapuolien velvollisuudet. Sapard-ohjelmaa toteuttavan ja sen maksut suorittavan toimiston on oltava komission valtuuttama ja hyväksymä. Luonnos maaseudun kehittämissuunnitelmasta, johon ohjelma perustuu, esiteltiin komissiolle 6. huhtikuuta 2000. Neuvoston asetuksen mukaan komissiolla on kuusi kuukautta aikaa hyväksyä tämä suunnitelma, joka on tutkittava tarkasti ennen kuin se voidaan hyväksyä ohjelmaksi. Lisäksi tarvitaan toimeenpanevan ja maksut suorittavan toimiston sopimukset ja hyväksyntä sekä teknisistä ja lainsäädännöllisistä syistä että yhteisön varainhoidon turvaamiseksi.

Liittymistä edeltävän rakennepolitiikan välineen (ISPA) varoja voidaan myöntää ainoastaan Puolan ehdottamille yksittäisille hankkeille, jotka komissio on hyväksynyt yhdessä ISPAn hallintokomitean kanssa. Komissiolle toimitettiin 2. maaliskuuta 2000 yhtätoista ympäristöhanketta ja 24. maaliskuuta 2000 yhtä liikennehanketta koskevat hakemukset. Hankkeet jätetään Ispan hallintokomitean hyväksyttäviksi sen jälkeen, kun komissio on arvioinut ne ja varmistanut, että ne täyttävät kaikki asetuksessa vahvistetut vaatimukset. Komitea pitää neljä kokousta, jossa hankkeet tarkastellaan ja niiden hyväksymisestä päätetään. Tavoitteena on, että ISPAn varat (348 miljoonaa euroa) ovat Puolan käytettävissä ennen kuluvan vuoden loppua. ISPAn hallintokomitean ensimmäinen kokous järjestetään 6. kesäkuuta 2000 ja muut kolme kokousta heinäkuussa 2000, elokuussa 2000 ja marraskuussa 2000.

ISPAn hallintokomitea hyväksyi 16. helmikuuta 2000 ISPAn rahoitussäännöt ja -menettelyt muutamin vähäisin muutoksin. Hyväksytyt rahoitussäännöt ja -menettelyt toimitettiin välittömästi Puolan viranomaisille. Tällä hetkellä ensisijaisena tehtävänä on päättää ensisijaisista hankkeista ja valmistella ne komissiolle esittämistä varten. Tämä ei edellytä yksityiskohtaista tietoa rahoitussäännöistä ja -menettelyistä, sillä ne tulevat ajankohtaisiksi pääasiassa vasta silloin, kun ensimmäiset hankkeet on hyväksytty.

Sapardin varojen osalta Puolan viranomaisten on vastattava maaseudun kehittämissuunnitelman hyväksymismenettelyn aikana mahdollisesti esille tuleviin kysymyksiin, ennen kuin suunnitelma voidaan hyväksyä ohjelmaksi. Puolan on lisäksi ratifioitava kahdenväliset sopimukset ja saatettava maksut suorittavan ja toimeenpanevan toimiston perustaminen valmiiksi.

Ehdotus komission asetukseksi, jossa vahvistetaan yksityiskohtaiset rahoitusta koskevat säännökset Sapardin hajautettua hallintoa varten, on tällä hetkellä jäsenvaltioiden hyväksyttävänä Euroopan maatalouden ohjaus- ja tukirahaston varainhoitokomiteassa. Komissio on kuitenkin alkanut tiedottaa järjestelmällisesti Puolan viranomaisille siitä, mihin toimiin Puolan tulisi ryhtyä, ja tarjonnut Puolalle apua Phare-ohjelmasta alkuvuodesta 1999 lähtien.

ISPAn osalta Puolan on vahvistettava täytäntöönpanovalmiuksiaan, jotta rahastosta saadaan tuottoisa ja jotta Puola kykenee laatimaan hyvin valmisteltuja hankkeita liikenteen ja ympäristöalan strategisilla painopistealueilla. Lisäksi ISPA:sta rahoitettavien hankkeiden hallintoa on tehostettava. Komission viime vuosien kokemukset osoittavat myös, että Puolan ympäristöalasta vastaavien eri viranomaisten, erityisesti ympäristöministeriön ja kansallisen ympäristönsuojelurahaston, toimintaa on koordinoitava aiempaa paremmin.